**KUTSESTANDARD**

**Raietööline, tase 3**

**Kutsestandard on dokument**, milles kirjeldatakse tööd ning töö edukaks tegemiseks vajalike oskuste, teadmiste ja hoiakute kogumit ehk kompetentsusnõudeid. Kutsestandardeid kasutatakse õppekavade koostamiseks ja kutse andmiseks.

|  |  |
| --- | --- |
| **Kutsenimetus** | **Eesti kvalifikatsiooniraamistiku (EKR) tase** |
| *Raietööline, tase 3* | *3* |

|  |  |
| --- | --- |
| **Võimalikud osakutsed ja nimetused kutsetunnistusel** | |
| **Osakutse nimetus** | **Eesti kvalifikatsiooniraamistiku (EKR) tase** |
| **Võsasaetööline, tase 3** | **3** |
|  |  |

**A-osa**

**TÖÖ KIRJELDUS**

|  |
| --- |
| **A.1 Töö kirjeldus** |
| Raietööline, tase 3 on oskustöötaja, kes teeb metsakasvatuse ja puidu varumisega seotud töid, arvestades looduslikke tingimusi ning säästva metsamajanduse põhimõtteid. Ta juhindub oma töös püstitatud metsakasvatuslikust ülesandest.  Raietööline töötab nii üksi kui meeskonnas ja võtab talle antud volituste piires iseseisvalt vastu oma tööd puudutavaid otsuseid. Töö ei eelda aktiivset suhtlemist.  Raietöölise töökeskkonnaks on mets. Töö toimub välitingimustes ja sõltub ilmastikust. Töö on füüsiliselt raske ja suure ohtlikkusega, tööõnnetuste vältimiseks on kohustus kasutada tööle vastavaid isikukaitsevahendeid ning järgida tööohutusnõudeid. Tööaeg on paindlik.  Peamised töövahendid on võsa- ja kettsaag.  LISATUD: Raietööline, tase 3 kutse sisaldab osakutset Võsasaetööline, tase 3. Võsasaetöölise tase, 3 peamiseks töövahendiks on võsasaag.  Lähedased kutsed on raietööline, tase 2 ja metsur, tase 4. Erinevalt 2. taseme raietöölisest omab raietööline, tase 3 metsakasvatuse oskuseid ja teadmisi. Metsur, tase 4 juhendab oma meeskonna tööd ja seeläbi on tal suurem vastutus võrreldes raietööline, tase 3 kutsega. |
| **A.2 Tööosad** |
| A.2.1 Metsauuenduse rajamine  A.2.2 Metsauuenduse hooldamine ja valgustusraie  A.2.3 Hooldus- ja uuendusraie |
| **A.3 Kutsealane ettevalmistus** |
| 3. taseme raietöölisel on erialane kutseharidus või ta on omandanud kutseoskused praktilise töö käigus. |
| **A.4 Enamlevinud ametinimetused** |
| Raietööline, saemees, võsasaemees, raiemees. |
| **A.5 Regulatsioonid kutsealal tegutsemiseks** |
| Regulatsioonid kutsealal tegutsemiseks puuduvad. |

**B-osa**

**KOMPETENTSUSNÕUDED**

|  |
| --- |
| **B.1. Kutse struktuur** |
| Raietööline, tase 3 kutse saamiseks tuleb tõendada üldoskused (B.2) ja kõik kompetentsid (B.3.1 - B.3.3).  LISATUD: Osakutsele Raietööline, tase 3 osakutse Võsasaetööline, tase 3 saamiseks tuleb tõendada üldoskused (B.2) ja kompetentsid (B.3.1 - B.3.2). |

|  |
| --- |
| **B.2. Raietööline, tase 3****üldoskused** |
| Tegevusnäitajad:   1. Mõistab oma tegevuse mõju metsa eluringile ja lähtub oma töös säästliku metsamajanduse põhimõtetest. 2. Mõistab oma osa metsakasvatuses, tulevikupuistu kujundamises ja puiduvarumise tehnoloogilises ahelas (raie, kokkuvedu, väljavedu, sortimendi kasutuse eesmärk jne) ning arvestab oma tegevuse mõju ja tagajärgedega selles ahelas. 3. Kasutab materjale ja töövahendeid heaperemehelikult ja säästlikult ning töötab ettevõtte kasumlikkust järgides. 4. Kasutab võsa- ja kettsaega töötamisel ohutuid ja säästvaid töövõtteid. Töötab ainult tehniliselt korras (nt vibratsioonitase) ja ohutusnõuetele vastava saega. 5. Hindab tööga seotud ohufaktoreid: väldib ja ennetab metsa-, pinnase- ja keskkonnakahjustuse tekkimist ning teisi tööga kaasneda võivaid riske oma töölõigus ning võtab kasutusele abinõud riskide maandamiseks. 6. Järgib töökeskkonna- ja ohutusnõudeid, kasutades isikukaitsevahendeid ja ohutuid ning ergonoomilisi töövõtteid. 7. Käitleb hooldus- ja remonditööde jäätmeid vastavalt jäätmekäitlusnõuetele. 8. Annab õnnetusjuhtumi korral vältimatut abi, kutsub professionaalse abi ja teatab õnnetusjuhtumist tööandjale. 9. Lähtub oma töös metsanduses kasutavatest mõistetest ja õigusaktidest. 10. Kasutab oma töös nutiseadmeid: Algtasemel kasutaja tasemel (vt lisa 1 Digipädevuste enesehindamise skaala). |

|  |
| --- |
| **B.3 Kompetentsid** |

**KOHUSTUSLIKUD KOMPETENTSID**

|  |  |
| --- | --- |
| **B.3.1 Metsauuenduse rajamine** | **EKR tase 3** |
| Tegevusnäitajad:   1. Veendub kaarti või elektroonilisi vahendeid kasutades tööala õigsuses. 2. Veab ja säilitab metsataimi, arvestades taimetüüpi ja nende säilitusnõudeid. 3. Hindab visuaalselt metsataimede kvaliteeti ja valmistab metsataimed istutamiseks ette lähtudes taimetüübist. 4. Rajab metsauuendust, arvestades uuendatava ala tingimusi ja metsataimede tüüpi ning peab metsataimede üle arvestust. 5. Hindab oma töö kvaliteeti ja nõuetele vastavust (metsataimede kinnitustugevus pinnases, istutussügavus, istutuskoha valik, metsataimede ja külvikohtade algtihedus). 6. Edastab tehtud tööde andmed töö tellijale. | |
| **B.3.2 Metsauuenduse hooldamine ja valgustusraie** | **EKR tase 3** |
| Tegevusnäitajad:   1. Veendub kaarti või elektroonilisi vahendeid kasutades tööala õigsuses. 2. Hooldab metsauuendust ja teeb valgustusraiet, raiudes peapuuliigi kasvu takistavaid ning tulevikupuistusse sobimatuid puid, põõsaid ja rohttaimi, vältides kasvama jäävate puude vigastamist ning tagades optimaalse puude vahekauguse ja bioloogilise mitmekesisuse. 3. Hindab oma töö kvaliteeti ja nõuetele vastavust (tulevikupuistuks sobilike puude kvaliteet, nende arv hektaril, vahekaugus, metsakahjustuste ulatus). 4. Hooldab võsasaagi vastavalt vajadusele ja lähtudes kasutusjuhendist. Töötab ainult tehniliselt korras (nt vibratsioonitase) saega. | |
| **B.3.3 Hooldus- ja uuendusraie** | **EKR tase 3** |
| Tegevusnäitajad:   1. Veendub kaarti või elektroonilisi vahendeid kasutades raielangi õigsuses. 2. Valib raiutavad ja kasvama jäävad puud, lähtudes tööülesandest ja metsakasvatuslikust eesmärgist (puude kasvutingimuste parandamine, tulevikupuistu koosseisu kujundamine, optimaalse puude vahekauguse tagamine, rinnaspindala tagamine, bioloogilise mitmekesisuse tagamine jm). 3. Toodab ja koondab puidu sortimendi vastavalt tootmisülesandes esitatud kvaliteedi- ja parameetrinõuetele. 4. Hindab puidu sortimendi mahtu, lähtudes mõõtmise ja mahumääramise meetoditest; 5. Hindab oma töö kvaliteeti ja nõuetele vastavust. 6. Hooldab kettsaagi vastavalt vajadusele ja lähtudes kasutusjuhendist. Töötab ainult tehniliselt korras (nt vibratsioonitase) saega. | |

**C-osa**

**ÜLDTEAVE JA LISAD**

|  |  |
| --- | --- |
| **C.1 Teave kutsestandardi koostamise ja kinnitamise kohta ning viide ametite klassifikaatorile** | |
| 1. Kutsestandardi tähis kutseregistris | 16-31032022-1.4/9k |
| 1. Kutsestandardi koostajad: | Tõnu Reinsalu, Luua Metsanduskool  Tenek Mäekivi, Metsatuba OÜ  Ilmar Paal, Riigimetsa Majandamise Keskus  Rainer Laigu, Riigimetsa Majandamise Keskus  Andres Olesk, OÜ Valga Puu  Pille Meier, Eesti Metsa- ja Puidutööstuse Liit |
| 1. Kutsestandardi kinnitaja | Metsanduse Kutsenõukogu |
| 1. Kutsenõukogu otsuse number | 26 |
| 1. Kutsenõukogu otsuse kuupäev | 31.03.2022 |
| 1. Kutsestandard kehtib kuni alates | 30.03.2027 |
| 1. Kutsestandardi versiooni number | 9 |
| 1. Viide Ametite Klassifikaatorile (ISCO 08) | 6210 Metsanduse oskustöölised jms töölised |
| 1. Viide Euroopa kvalifikatsiooniraamistikule (EQF) | 3 |
| **C.2 Kutsenimetus võõrkeeles** | |
| Inglise keeles - Logger, EstQF Level 3 | |
| Soome keeles - Hakkuutyöläinen | |
| Vene keeles - Вальщик | |
| **C.3 Lisad** | |
| Lisa 1[Digipädevuste enesehindamise skaala](https://www.kutsekoda.ee/wp-content/uploads/2019/04/Digipädevuste-enesehindamise-skaala.pdf) | |